Ni'kɨ́ fariseu masɨ Nicodemo wamêtigɨ niîwĩ.
Kɨ̃ɨ̂ ãpêrã Judeu masa wiôrã me'ra niîwĩ.
Ni'kâ yami Nicodemo Jesu tirópɨ ĩ'yâgɨ etâwĩ.
Jesuré uúkũwĩ:
—Ɨ̃sâre bu'egɨ́,
Õ'âkɨ̃hɨ mɨ'ɨ̂ me'ra niîmi.
Tohô weégɨ kɨ̃ɨ̂ tutuaró o'oró me'ra mɨ'ɨ̂ weé ĩ'yo masi'.
Mɨ'ɨ̂ weé ĩ'yo'kere ĩ'yârã,
ɨ̃sâ a'tîro masî'.
Õ'âkɨ̃hɨ ɨ̃sâre bu'ê dutigɨ mɨ'ɨ̂re o'ôo'pĩ.
Jesu kɨ̃ɨ̂re niîwĩ:
—Mɨ'ɨ̂re diakɨ̃hɨ́ta niîgɨti.
Neê ni'kɨ́ neê waropɨ kɨ̃ɨ̂ bahuá nɨ'ka'karo weeró noho bahuá apotigɨ,
neê Õ'âkɨ̃hɨ tiropɨ wa'â masitisami.
Nicodemo kɨ̃ɨ̂re sẽrí yã'awĩ:
—De'ró basió boosari marî bɨkɨâka be'ro opâturi mahâmi sãha,
marî pako yaa paâgapɨ bahuákã taha?
Marî pakopɨ́re opâturi bahuá masitisa'.
Jesu kɨ̃ɨ̂re yɨ'tiwĩ́:
—Mɨ'ɨ̂re diakɨ̃hɨ́ta niîgɨti.
Neê akó me'ra bahuá apo no'otigɨ,
tohô niikã́ Espírito Santo dɨka yuú no'otigɨ,
Õ'âkɨ̃hɨ tiropɨ sãháa masitisami.
Masá põ'ra masatá niîma.
Naáta taha Espírito Santo me'ra bahuá aporã,
Õ'âkɨ̃hɨ põ'ra wa'âsama.
Yɨ'ɨ̂ “Niî pe'tirã neê waropɨ bahuá nɨ'ka'karo weeró noho opâturi bahuá aporo ɨá'” niisére tɨ'ógɨ,
tɨ'o mariátikã'ya.
Espírito Santo me'ra dɨka yuúsere uúkũgɨ weé'.
Espírito Santo wĩ'ró weeró noho niîmi.
Wĩ'ró no'ó ɨaró bɨsɨ̂ wẽê tuu wã'kasa'.
Masî no'oya marí',
no'opɨ́kãhase a'tiápari?
“Toopɨ́ wa'âro weé'”,
niî no'oya marí'.
Teé weeró noho Espírito Santo masaré opâturi bahuá apokã weesé ĩ'yâ no'oya marí',
niîwĩ Jesu.
Nicodemo sẽrí yã'awĩ taha:
—De'ró weé Espírito Santo me'ra bahuáta basiósari?
Jesu kɨ̃ɨ̂re yɨ'tiwĩ́:
—Mɨ'ɨ̂ Israel kurakãharãre Õ'âkɨ̃hɨ yeekãhasere bu'egɨ́ niîmigɨ,
a'teré masí weeti?
Mɨ'ɨ̂re diakɨ̃hɨ́ta niîgɨti.
Ɨ̃sâ masisére,
ɨ̃sâ ĩ'yâ'kere mɨsâre werêwɨ.
Mɨsâ ẽho peó wee'.
A'ti nukúkãkãhasere yɨ'ɨ̂ uúkũkã marikãre,
mɨsâ ẽho peó wee'.
Ɨ'mɨ̂sekãhasere yɨ'ɨ̂ werekã́ maa,
nemoró yɨ'ɨ̂re ẽho peóti boosa'.
Neê ni'kɨ́ masɨ́ ɨ'mɨ̂sepɨre wa'â yã'a diháti'kɨ marimí.
Yɨ'ɨ̂ ni'kɨtá ɨ'mɨ̂sepɨ niî'kɨ dihátiwɨ.
Yɨ'ɨ̂ Õ'âkɨ̃hɨ makɨ masɨ́ weeró noho ɨpɨtígɨ ɨ'mɨ̂sekɨ̃hɨ niî'.
Tohô weégɨ yɨ'ɨ̂ ɨ'mɨ̂sekãhasere masî'.
Dɨporópɨ yukɨ́ mariró,
masá marirópɨ Moisé ãyâ komé me'ra naâ weé'kɨre ɨ'mɨáro yukɨ̂gɨpɨ yoôkɨ niîwĩ.
Moisé ãyâre weé'karo nohota masá yɨ'ɨ̂re ɨ'mɨáropɨ yoôrãsama.
Niî pe'tirã yɨ'ɨ̂re ẽho peórã,
pekâ me'epɨ wa'âsome.
Õ'âkɨ̃hɨ me'ra katî nu'kurãsama,
niîwĩ Jesu.
Õ'âkɨ̃hɨ a'ti nukúkãkãharãre ɨpɨ́tɨ ma'ígɨ,
kɨ̃ɨ̂ makɨ́ ni'kɨ́ niigɨ́re o'ôo'kɨ niîwĩ.
Teé me'ra niî pe'tirã kɨ̃ɨ̂ makɨré ẽho peórã,
pekâ me'epɨ wa'âsome.
Naâ kɨ̃ɨ̂ me'ra katî nu'kukã'rãsama.
Õ'âkɨ̃hɨ a'ti nukúkãkãharãre bu'îri da'rêgɨti niîgɨ meheta kɨ̃ɨ̂ makɨré o'ôo'kɨ niîwĩ.
Naâre yɨ'rɨógɨ pe'e tohô weékɨ niîwĩ.
Õ'âkɨ̃hɨ kɨ̃ɨ̂ makɨré ẽho peórãre bu'îri da'rêsome.
Kɨ̃ɨ̂ makɨ́ ni'kɨ́ niigɨ́re ẽho peótikã pũrikãre,
bu'îri da'rêgɨsami.
A'tîro niî'.
Jesu Cristo sĩ'óo'se weeró noho niîmi.
Kɨ̃ɨ̂ Õ'âkɨ̃hɨ yeere ĩ'yógɨ a'tîwĩ.
Kɨ̃ɨ̂ a'tikã́,
a'ti nukúkãkãharã kɨ̃ɨ̂re ɨatíkãrã niîwã.
Kɨ̃ɨ̂re ɨaró noho o'ôrã,
yã'âro weesé pe'ere ɨâri peha yuurã,
na'î tĩ'aropɨ niirã́ weeró noho niîkãrã niîwã.
Niî pe'tirã yã'âro weerã́ Õ'âkɨ̃hɨ makɨre ɨatíma.
Naâ yã'âro weesére bahúrẽ'kã ɨatírã,
kɨ̃ɨ̂ pɨ'to niî sĩ'ritima.
Ãyuró weerã́ pe'e kɨ̃ɨ̂ pɨ'to siru tuúma.
Naâ tohô weekã́,
niî pe'tise naâ weesére “Õ'âkɨ̃hɨ ɨaró noho weemá”,
bahû yoaropɨ niî masî no'o'.